彌古懷·哥白尼

彌古懷·哥白尼，文藝復興時期嘅波蘭天文學家、數學家，係第一個提出完整嘅日心說嘅歐洲天文學家。一般認為佢寫嘅係現代天文學嘅起點。

生平 
哥白尼祖籍波蘭，1473年喺維斯華河邊嘅鎮仔托倫出世，老竇老彌古懷·哥白尼係來自古拉哥夫嘅有錢生意人，阿媽芭芭拉·華陳羅德就係托倫本地嘅富商後代。

哥白尼十歲嗰陣老竇過咗身，由舅父小盧卡斯·華陳羅德領養。1491年佢入咗波蘭古拉哥夫學院讀書，開始對天文學好有興趣。1496年去到意大利帕多華大學求學，攻讀數學、天文學、法律、醫學等，並開始受人文思想影響。1503年，哥白尼讀完書攞咗個神職法學博士學位。喺佢舅父嘅推薦之下，佢喺弗隆堡主教坐堂做咗法政牧師。喺弗隆堡期間，佢將主教坐堂西北角嘅箭樓用咗來做自己嘅天文臺，業餘時候喺嗰道觀測星象。1512年佢舅父過咗身之後，佢就一直定居喺弗隆堡，除咗去周邊嘅城市旅遊之外，無再搬遷過。

1543年5月24號，哥白尼喺弗隆堡過咗身。佢本人終身未婚，亦都無任何後代。佢嘅遺骸喺弗隆堡主教坐堂安葬，但係具體位置一直唔確定。2005年，考古學家喺主教坐堂嘅地板下面發現咗一具男性遺骸，經過面容重構同mtDNA比對，指出好可能係哥白尼嘅遺骸。2010年5月22號，哥白尼嘅遺骨喺弗隆堡主教坐堂重新安葬。

影響 
哥白尼嘅學說，改變咗當時人類對宇宙嘅認識，重動搖埋歐洲中世紀宗教神學嘅理論基礎。由於時代嘅局限，哥白尼只係將宇宙嘅中心由地球移咗去太陽，並未放棄宇宙中心論、宇宙有限論同正圓形軌道論。雖然哥白尼嘅觀點唔係完全正確，但係佢嘅理論為人類嘅宇宙觀帶來咗巨大嘅變革。

波蘭人
天文學家